BBL แข็งสุดในปฐพี?
ตีแผ่บจ.ดัง คุณอุฟอิ๊ฟ จากรามอินทรา กรุงเทพฯ เล่าให้ฟัง …
6 เม.ย. 2561

ตีแผ่บจ.ดัง
คุณอุฟอิ๊ฟ จากรามอินทรา กรุงเทพฯ เล่าให้ฟังว่า ดิฉันเป็นนักลงทุนมือใหม่ก็จริง แต่มีเงินสำหรับการลงทุนในหุ้นค่อนข้างเยอะ เลยอยากลงทุนในหุ้นพื้นฐานดีเป็นเวลา 4-5 ปี จึงมีคนแนะนำให้หันไปดู BBL หรือ ธนาคารกรุงเทพ จำกัด (มหาชน) เพราะเป็นธนาคารยักษ์ใหญ่ที่ทำกำไรได้เสมอต้นเสมอปลาย และราคาหุ้นมักวิ่งกลับขึ้นมาใกล้เคียงกับมูลค่าทางบัญชีเป็นประจำ จึงอยากให้อาจารย์ช่วยอธิบายว่า จริงไหมคะ
 
โลกของการลงทุนเป็นอะไรที่เปลี่ยนแปลงตลอดเวลา จึงต้องปรับเปลี่ยนรูปแบบในการซื้อขายหุ้นให้ทันท่วงที เพราะการนั่งอยู่เฉยๆ ทั้งที่ปัจจัยรอบด้านเปลี่ยนแปลงไปอย่างมีนัยสำคัญ ย่อมทำให้พอร์ตของนักลงทุนลดลงตามไปด้วย ซึ่งเป็นเรื่องที่อาจารย์ให้ความสำคัญอย่างยิ่งยวด
เนื่องจากหลักปฏิบัติของการเป็นนักลงทุนที่ดี มักว่าด้วยเรื่องการทำกำไรให้ได้ทุกโอกาส และต้องรู้จักจำกัดความเสียหายที่เกิดจากการลงทุนที่ผิดพลาด อาจารย์ถึงมองการกระทำของ คุณอุฟอิ๊ฟ เป็นอะไรที่ผิดจากหลักการ และควรเริ่มทำความเข้าใจรูปแบบการลงทุนใหม่โดยด่วนครับ
เหมือนกับการลงทุนในหุ้น BBL หรือ ธนาคารกรุงเทพ จำกัด (มหาชน) ถ้ามองว่า จุดแข็งของหุ้นตัวนี้อยู่ที่ความแข็งแกร่งของตัวธนาคาร และเป็นธนาคารที่อยู่คู่กับเศรษฐกิจไทยมาเป็นเวลานาน น่าจะเข้าใจถึงไซเคิลของธุรกิจที่เริ่มตั้งแต่ “ฟื้นตัว เติบโต ถดถอย ตกต่ำ” ล้วนเป็นตัวบอกให้นักลงทุนรู้ว่า ไม่มีอะไรจีรังยั่งยืน จึงต้องปรับตัวให้เข้ากับสิ่งที่เกิดขึ้นให้เร็วสุดเท่าที่จะทำได้
สาเหตุที่เป็นเช่นนั้นเพราะธุรกิจธนาคารเกี่ยวข้องโดยตรงกับเศรษฐกิจในประเทศ หากช่วงไหนเศรษฐกิจของประเทศดี กำไรของธนาคารก็จะดีตามไปด้วย ซึ่งจะผลักดันให้ราคาหุ้นทะยานขึ้นอย่างต่อเนื่อง แต่ในทางกลับกันหากพบว่า เศรษฐกิจของประเทศกำลังถดถอย กำไรของธนาคารก็จะลดลงตามไปด้วย ซึ่งจะกดดันให้ราคาหุ้นอ่อนตัวอย่างต่อเนื่อง
นั่นหมายความว่า นับตั้งแต่ปี 2537-2560 ประเทศไทยเจอวิกฤตเศรษฐกิจหนักๆ 2 ครั้งด้วยกัน ย่อมทำให้ BBL ได้รับผลกระทบอย่างหนักหนาสาหัสพอสมควร โดยครั้งแรกเกิดขึ้นเมื่อปี 2540 ซึ่งเป็น “วิกฤตต้มยำกุ้ง” ธุรกิจภาคการเงิน อสังหาริมทรัพย์ล้มเป็นโดมิโน ส่วนครั้งที่ 2 เกิดขึ้นเมื่อปี 2551 ซึ่งเป็น “วิกฤตแฮมเบอร์เกอร์” ธุรกิจชิ้นส่วนอิเล็กทรอนิกส์มีปัญหา ธุรกิจส่งออกติดขัดอย่างหนักนะครับ
ที่น่าสนใจคือ ในระหว่างทางก็มีปัญหาหลายอย่างเกิดขึ้นมากมาย ไม่ว่าจะเป็นน้ำท่วมใหญ่ ปัญหาภัยแล้ง ราคาพืชผลทางการเกษตรตกต่ำ ปัญหาความขัดแย้งทางการเมือง ปัญหาการเมืองระหว่างประเทศ ล้วนเป็นตัวแปรที่ส่งผลโดยตรงกับความสามารถในการทำกำไรของ BBL และยังทำให้ราคาหุ้นแกว่งตัวขึ้นๆ ลงๆ ตามข่าวที่เข้ามากระทบอีกด้วย
สุดท้ายอาจารย์ขอสรุปว่า BBL เป็นหุ้นแบงก์ที่แข็งแกร่งสุดจริงๆ และราคาหุ้นมักจะวิ่งกลับขึ้นมาใกล้มูลค่าทางบัญชีประจำจริงเช่นกันครับ
สภาแมงเม่า : ดร.สมชาย
…
